HU Az Európai Unió Hivatalos Lapja C 21/8

A Meghallgatási tisztviselő zárójelentése a COMP/38.337 – PO/Thread ügyben lefolytatott eljárásra vonatkozóan

(az egyes versenyjogi eljárásokban a meghallgatási tisztviselők megbízásáról szóló, 2001. május 23-i 2001/462/EK, ESZAK bizottsági határozat 15. és 16. cikkeivel összhangban – HL L 162., 2001.6.19., 21. o)

(2008/C 21/07)

A határozattervezettel kapcsolatban az ügy során a következő észrevételek merültek fel:

Bevezetés

A szóban forgó ügy alapvetően a Bizottság által 2001. november 7-én és 8-án, a Tanács 1962. február 6-i 17. rendelete, első rendelet a Szerződés 85. és 86. cikkének végrehajtásáról (1), 14. cikkének (3) bekezdése alapján több közösségi rövidáru-gyártó létesítményeiben végrehajtott ellenőrzésekből fakad (2). Az említett ellenőrzések és az azt követő vizsgálat eredményeként a Bizottság bizonyítékokat talált a következő három kartell-megállapodásra és összehangolt magatartásra vonatkozóan:

— kartell az ipari felhasználóknak gyártott fonal piacán a Benelux-államok és az északi országok területén (3),

— kartell az ipari felhasználóknak gyártott fonal piacán Nagy-Britannia területén,

— kartell a gépjárműgyártók által felhasznált fonal piacán az Európai Gazdasági Térség (EGK) területén.

E bizonyíték az EK-Szerződés 81. cikkének (1) bekezdésébe ütköző jogsértésekre utalt, amelyeket a következő vállalatok követtek el (4): Ackermann Nähgarne GmbH & Co., Amann und Söhne GmbH & Co. KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc és Zwicky & Co. AG (a Benelux-államok és az északi országok területén működő kartell esetében); American & Efird Inc., American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd és Perivale Gütermann Ltd (az Egyesült Királyság területén működő kartell esetében); Amann und Söhne GmbH & Co. KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG és Oxley Threads Ltd (az EGT területén működő kartell esetében).

Kifogási nyilatkozat és hozzáférés az ügyirathoz

2004. március 18-án a Bizottság a 2842/98/EK bizottsági rendelet (5) 2. cikkével összhangban kifogási nyilatkozatot intézett a fent nevezett társaságokhoz.

Az ügyirathoz való hozzáférést CD-ROM formájában biztosították, amely tartalmazta a Bizottság COMP/38036 számú anyagában (6), illetve a Bizottság COMP/38337 számú anyagában a fonalügyletre vonatkozó valamennyi dokumentumot. A CD-ROM-ot 2004. április 7-én küldték meg a feleknek.

Technikai problémák miatt a CD-ROM-on tárolt információ csak részlegesen volt hozzáférhető. A következő hetek folyamán pótlólagosan biztosították a hozzáférést a hiányzó információhoz.

Igazgatás hiba következtében a Bizottság dokumentumában szereplő, a Belgian Sewing Thread B.V. által benyújtott, árakra vonatkozó információt felfedték a többi fél előtt, anélkül, hogy erről a Belgian Sewing Thread B.V.-t előzetesen tájékoztatták volna. Ugyanezen hiba következtében más, szintén árra vonatkozó információt, amelynek nyilvánosságra hozatalához a Belgian Sewing Thread B.V. hozzájárult, csak 2005. július 9-én küldték meg a feleknek. A felek megkapták a lehetőséget, hogy az említett iratokra vonatkozó álláspontjukat a kézhezvételt követő további három héten belül ismertessék. Ezen kívül az illetékes bizottsági szolgálat elnézést kért a Belgian Sewing Thread B.V.-től.

A felek válaszai és a szóbeli meghallgatás

A kifogási nyilatkozatra küldendő válasz határideje 2005. május 27. volt. Kérésre beleegyeztem a határidő meghosszabbításába a Coats Ltd, American & Efird Inc., az American & Efird Ltd, a Gütermann AG, a Perivale Gütermann Ltd, a Zwicky & Co. AG, a Dollfus Mieg & Cie, a Belgian Sewing Thread N.V., az Amann und Söhne GmbH & Co. és az Oxley Threads Limited, Bieze Stork B.V. esetében.

A kifogási nyilatkozatra adott válaszok 2004. május 18. és június 21. között érkeztek meg.

Az ügyben szóbeli meghallgatásra irányuló kérést követően 2004. július 19-én és 20-án került sor szóbeli meghallgatásra.

2004. szeptember 24-én mindegyik érintett fél megkapta a másik fél válaszainak nem bizalmas változatát, kiegészítve a szóbeli meghallgatás alkalmával tett észrevételeikkel. A feleket értesítették arról, hogy végső határozatában a Bizottság felhasználhatja az ezekben a válaszokban szereplő információkat. A felek két hetet kaptak arra, hogy az irat kézhezvételét követően további észrevételeket nyújtsanak be. Legtöbbjük felhasználta az így kapott alkalmat további észrevételek megtételére.

A végső határozattervezet

Miután a vállalatok megkapták a lehetőséget, hogy ismertessék a Bizottság által felvetett kifogásokra vonatkozó álláspontjukat, a Bizottság úgy határozott, hogy az American & Efird Inc, valamint az American & Efird Ltd esetében lezárja az eljárást, mivel nem állt rendelkezésére elegendő bizonyíték az American & Efird részvételére az egyesült királyságbeli kartellben. Ugyanezen okból a Bizottság úgy határozott, hogy lezárja az eljárást a Gütermann AG-re vonatkozóan az autógyártók fonalkartellje esetében. Mivel a Flovestről kiderült, hogy egyetlen tevékenysége szerint tulajdonosa a BST részvényeinek anélkül, hogy leányvállalata kereskedelmi politikájában érintett lenne, a Bizottság úgy határozott, hogy esetében is lezárja az eljárást. Ezt követően néhány kiigazításra is sor került a felek válaszai alapján.

A Bizottságnak benyújtott határozattervezet csak olyan kifogásokat tartalmaz, amelyek esetében a feleknek lehetőségük volt álláspontjuk kifejtésére.

A fentiek alapján megállapítom, hogy a felek meghallgatáshoz való jogát ebben az ügyben teljes mértékben tiszteletben tartották.

Brüsszel, 2005. szeptember 12. Karen WILLIAMS

(1) HL 13., 1962.2.21., 204/62. o.

(2) Lásd a Bizottság 2004. október 26-i, a 38.338 – PO/Needles ügyben hozott határozatát.

(3) Dánia, Finnország, Svédország és Norvégia.

(4) A továbbiakban e vállalatokra „a felek” kifejezés is utalhat.

(5) HL L 354., 1998.12.30., 18. o.

(6) A COMP/38036 anyag az ellenőrzés előtt kézhez vett dokumentumokat, az ellenőrzés során lemásolt, valamint a közvetlenül az ellenőrzés után kézhez vett dokumentumokat tartalmazta.